登山述懷
作者：杜範
朝代：宋

paragraphs: 抆淚別妻子，登山望歸舟。
舟遠望不及，巖溜鳴咿嚘。
足繭坐絕頂，晚色忽已稠。
凄其杜宇聲，問我胡爲留。
撫襟獨浩嘆，淚下不可收。
三年足別離，此淚良有由。
區區駒隙中，爲形役不休。
爲形役尚可，爲人役何求。
淵明獨何人，我乃如拘囚。
親老方倚門，甘旨誰供羞。
子幼未知學，擇師誰與謀。
鬼蜮閃光怪，虎豹嘷昏幽。
世路委叢棘，吾道若綴旒。
豈無知我者，應謂我心憂。